Zaabadde ssaawa 9:00 ez’olweggulo n’ateekebwa ku nnyonyi ya United Arab Emirates eyamututte mu Buyindi.
Yabadde awerekeddwaako bba Henry Bakireke, omusawo we Maureen Abuni ne muwala we.
Ku kisaawe yatuukidde mu ambyulensi ya Palamenti ng’eno ye yabadde emuggye ku ddwaaliro e Bugoloobi gye yavudde ku ssaawa 6.00 ez’emisana.
Nambooze agenze kuddamu kulongoosebwa eggumba ery’omugongo oluvannyuma lw’ebyuma bye baamussaamu okuseeseetuka ekimu bwe kyamenyeka erinnyo erigambibwa nti lye lyavaako obulumi obutasalako.
Nga tannasitula, yategeezezza nti agenda kutuuka ku ddwaaliro e Buyindi leero lwa Lwakuna ku ssaawa 4.00 ez’oku makya era agenda kusanga abasawo bamulindiridde n’emmotoka etambuza abalwadde.
Yategeezezza nti bagenda kusooka kumwekebejja nga tannaba kulongoosebwa okukakasa engeri ebyuma bye baamussaamu gye byaseeseetuka.
Yategeezezza nti okusinziira ku bulumi n’embeera gye yeewulira, bagenda kuddamu kumulongoosa.
Yalese alagidde balooya be abakulirwa loodi Meeya Erias Lukwago nti baggule omusango ku baserikale ba poliisi abaamutulugunya nga bamukuba n’okumutomeza kabangali yaabwe bwe baali bamutwala mu ddwaaliro e Kiruddu.
Yagambye nti ne Gavumenti agenda kugiwaabira okumutulugunya mu ngeri eyinza n’okuggyawo obulamu bwe.
Yategeezezza nti balooya bateekwa okuggyawo ekiragiro kya poliisi kye yamuyisaako nti bakebere essimu ze.
Obulwadde bwa Nambooze okusajjuka yali akwatiddwa poliisi ng’emuvunaana okuwandiika ebigambo ku mikutu gy’amawulire ebisasamaza ku nfa ya mubaka munne, Ibrahim Abiriga eyakubwa amasasi.
Nambooze agambye nti asuubira okumalayo wiiki ssatu nga yeekebejjebwa era bw’anadda agenda kuddamu yeerwaneko mu kkooti.
Poliisi yakkiriza Nambooze okweyimirirwa ku kakalu kaayo n’emulagira addemu yeeyanjule nga July 29 omwaka guno yennyonnyoleko ekyamuwandiisa ebigambo ebisasamaza ku Abiriga.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn